Ritratt: Peter Agius .td_uid_2_605c714310eaa_rand.td-a-rec-img{text-align:left}.td_uid_2_605c714310eaa_rand.td-a-rec-img img{margin:0 auto 0 0} X'eżempju qed jagħtu l-politiċi lit-tfal tagħna li jridu jmexxu l-pajjiż fil-ġejjieni? Li l-politika hija maħmuġa u li min imiss magħha jrid ikun allura maħmuġ daqsha! Dak huwa l-messaġġ subliminali jew espliċitu li jistgħu jieħdu l-eluf taż-żgħażagħ meta jaraw li kap tal-aktar uffiċċju importanti fil-pajjiż jinżamm arrestat fuq frodi, b'diversi akkużi oħra pendenti. Dak hu l-istess messaġġ li jibqa' jidwi f'widnejk meta tisma' li hemm addirittura Ministru involut f'serqa ta' bank. Li hemm ieħor possibbilment involut fil-qtil makabru ta' ġurnalista li kienet tikxef abbużi u korruzzjoni. L-istess messaġġ jidwi fil-widnejn meta tisma' li l-akbar kuntratti li ngħataw fil-pajjiż li jinkludu tliet sptarijiet u l-powerstation li tiġġenera l-enerġija ta' pajjiżna, huma wkoll imdaħħla f'xibka ta' allegazzjonijiet ta' korruzzjoni li tħares kemm tħares lejha diffiċli tifhem kif ma setax ikun hemm 'arranġamenti' minn wara dahar kulħadd. Dan hu li rridu għall-pajjiż? Dan hu l-eżempju li rridu nagħtu lil dawk kollha li jridu jħarsu lejn l-awtorità u jirrispettawha? Li jridu jħallsu t-taxxa, u li jridu jirrispettaw u jobdu regoli u liġijiet? Jien dħalt fil-politika għax nemmen b'politika differenti – dik li tipprova tbiddel l-affarijiet billi tikkonvinċi li hemm triq oħra aħjar u li bil-kompetenza nistgħu nfasslu dik it-triq flimkien. Dik it-triq qed issir dejjem aktar diffiċli hekk kif l-apparenzi saru jiswew aktar mill-verità. Il-bluff sar importanti aktar mill-kompetenza u r-ritratti u l-videos ileqqu minn but il-poplu saru jiswew aktar mill-proposti bl-ideat mirquma, bil-ħsieb li jkattru l-ġid u jgħinu lil setturi differenti. It-triq hija diffiċli, iżda d-dover ta' dawk il-ħafna tal-affari tagħhom huwa akbar minn qatt qabel. Ejja ma nsirux ċiniċi. Ejja ma nbaxxux il-livell ta' tolleranza, għax kollox sar jgħaddi. Kull abbuż minn fondi pubbliċi u kull ksur ta' liġi huma abbuż tal-fiduċja tal-poplu. L-iskuża li smajna mitt darba li l-Partit Laburista rebaħ elezzjoni b'40,000 distakk issa hija mejta u midfuna hekk kif dik il-fiduċja nsterqet bl-abbuż tar-relazzjoni mal-votant. Id-dmir tagħna mhux biss li nkomplu nesponu l-verità tal-fatti imma li nkomplu nkunu l-alternattiva għall-ideat. Biex nirbħu fuq l-ingann u l-abbuż irridu nkunu armati biż-żewġ kwalitajiet mhux b'waħda jew l-oħra – kemm l-integrità kif ukoll il-kompetenza. Bħalissa l-politika tal-Gvern hija nieqsa mit-tnejn. kellimni@peteragius.eu .td_uid_3_605c7143111f4_rand.td-a-rec-img{text-align:left}.td_uid_3_605c7143111f4_rand.td-a-rec-img img{margin:0 auto 0 0}